ZAPISNIK
sa 8. sjednice Vijeća Gradske četvrti Črnomerec, održane 29. siječnja 2018. 
         u prostorijama Područnog ureda Črnomerec, 
                 Trg Francuske Republike 15/1, s početkom u 15:15 sati

Nazočni članovi Vijeća Gradske četvrti Črnomerec: 
Josip Jelić, Ljiljana Peršinec, Dragutin Buden, Vlado Crkvenac, Maja Čižić, Tomislav Domes, Tomislav Kolačny,  Tomislav Matošin, Branko Matun,  Marko Milić, Vanja Mojzeš, Ana Marija Pilaš, Martin Postružin, Siniša Ružić i  Miroslav Šurbek. 

Drugi nazočni: Milena Kramer, predsjednica VMO „Ban Keglević“, Branko Kasalo, predsjednik VMO „Jelenovac“, Terezija Bačun, predsjednica VMO „Bartol Kašić“ Snježana Ordanić, voditeljica Područnog odsjeka Črnomerec, Maja Mateša, viši stručni referent za rad gradske četvrti i mjesnih odbora i Natalija Vidak, stručni referent za rad gradske četvrti i mjesnih odbora, 

Sjednicu otvara Josip Jelić, predsjednik Vijeća Gradske četvrti Črnomerec te pozdravlja sve nazočne.

Predsjednik konstatira da su prisutni svi članovi Vijeća, čime su stečeni uvjeti za raspravu i pravovaljano odlučivanje.

Predsjednika daje na usvajanje Zapisnik 7. sjednice VGČ Črnomerec.
Maja Čižić traži da se u Zapisnik unese kada sjednice počinju i da se napiše odgovor predsjednika na njezino pitanje vezano uz premještanje DV „Petar Pan“ u Slovensku ulicu.
Predsjednik daje tako ispravljen Zapisnik na glasovanje.
Jednoglasno usvojen Zapisnik sa 7. sjednice Vijeća Gradske četvrti Črnomerec. 

Predsjednik daje prijedlog dnevnog reda na glasovanje.

Jednoglasno usvojen slijedeći		
	
			                 dnevni red:

1. Prijedlog Izmjene financijskog plana Gradske četvrti Črnomerec za 2017.
2. Prijedlog Financijskog plana Gradske četvrti Črnomerec za 2018.
3. Prijedlog Programa održavanja komunalne infrastrukture na području Gradske četvrti Črnomerec u 2018.
4. Prijedlog prigodnog ukrašavanja za božićno i novogodišnje uređenje Grada Zagreba
5. Prijedlog za izmjenu i dopunu GUP-a k.č. 2309, k.o. Mikulići
6. Kustošijanska ulica 223 – premještanje autobusne stanice
7. Vrhovec 88- postava mjerača brzine
8. Prijedlog Zaključka o javnom interesu za izgradnju objekata javne i društvene namjene na novoformiranoj čestici z.k.č. 5306/1 k.o. Grad Zagreb
9. Informacije, pitanja i prijedlozi
· Korištenje sredstava s pozicije „Ostali nespomenuti rashodi poslovanja“





Ad.1. Prijedlog izmjene Financijskog plana Gradske četvrti Črnomerec za 2017.

Predsjednik kratko obrazlaže prijedlog izmjene financijskog plana te otvara raspravu.

U raspravi sudjelovali: Tomislav Domes, Maja Čižić, Tomislav Matošin, Tomislav Kolačny, Snježana Ordanić i Josip Jelić. Predsjednik daje Prijedlog Izmjene financijskog plana Gradske četvrti Črnomerec za 2017. na glasovanje.

S 12 glasova ZA i 3 SUZDRŽANA usvojen Prijedlog izmjene Financijskog plana Gradske četvrti Črnomerec za 2017. koji je prilog Zapisniku.
 
Ad.2. Prijedlog Financijskog plana Gradske četvrti Črnomerec za 2018.

Predsjednik otvara raspravu.
U raspravi sudjelovali: Tomislav Kolačny, Tomislav Domes, Snježana Ordanić i Josip Jelić.
Predsjednik daje  Prijedlog Financijskog plana Gradske četvrti Črnomerec za 2018. na glasovanje.

S 10 glasova ZA i 5 SUZDRŽANIH usvojen Financijski plan Gradske četvrti Črnomerec za 2018. koji je prilog Zapisniku.


Ad.3. Prijedlog Programa održavanja komunalne infrastrukture na području Gradske četvrti Črnomerec u 2018.

Predsjednik otvara raspravu.
U raspravi sudjelovali: Tomislav Kolačny i Josip Jelić.
Predsjednik daje prijedlog Programa održavanja komunalne infrastrukture na području Gradske četvrti Črnomerec u 2018. na glasovanje.

S 14 glasova ZA i 1 SUZDRŽANIM usvojen slijedeći

PROGRAM
održavanja komunalne infrastrukture
na području Gradske četvrti Črnomerec u 2018.

	1. Ovim se programom, u skladu s planiranim sredstvima i izvorima financiranja, određuju poslovi i radovi održavanja objekata i uređaja komunalne infrastrukture na području Gradske četvrti Črnomerec (u daljnjem tekstu: Gradska četvrt), kojima se osigurava obavljanje komunalnih djelatnosti:
	- održavanja objekata i uređaja za odvodnju atmosferskih voda,
	- čišćenja javnih površina,
	- održavanja javnih površina,
	- održavanja nerazvrstanih cesta.

	2. Program je izrađen u skladu s planiranim prihodima i primicima te utvrđenim rashodima i izdacima u Proračunu Grada Zagreba za 2018. i Financijskom planu Gradske četvrti za 2018. a na temelju godišnjih operativnih planova i programa nositelja komunalnih djelatnosti u Gradu Zagrebu, za koje se dio sredstava osigurava u ovom programu.

	3. Planirana sredstva za financiranje ovog programa u iznosu od ukupno 8.541.200,00 kuna raspoređuju se za obavljanje poslova i radova održavanja na području Gradske četvrti  prema sljedećim djelatnostima i nositeljima provedbe Programa:

	Redni broj
	Vrsta komunalne djelatnosti
	Nositelj provedbe
	Iznos sredstava

	3.1
	održavanje objekata i uređaja za odvodnju atmosferskih voda
	Vodoopskrba i odvodnja d.o.o.
	637.000,00 

	3.2
	čišćenje javnih površina
	Zagrebački holding d.o.o., 
Podružnica Čistoća
	2.883.000,00 

	3.3
	održavanje javnih površina
	Zagrebački holding d.o.o., 
Podružnica Zrinjevac
	1.218.000,00 

	3.4
	Održavanje
nerazvrstanih cesta
	Zagrebački holding d.o.o., 
Podružnica Zagrebačke ceste
	3.803.200,00 

	Ukupno
	8.541.200,00 




	4. Pod održavanjem objekata i uređaja za odvodnju atmosferskih voda  podrazumijeva se, prema ovom programu, čišćenje i održavanje vodolovnih grla (slivnici) i horizontalnih sabirnih kanala (tzv. "žablja usta") te spojnih kanala i uređaja za odvodnju s javnih terasa.
	Ovaj program obuhvaća sve poslove i radove čišćenja i održavanja 2.890 vodolovnih grla te drugih objekata i uređaja atmosferske odvodnje na području Gradske četvrti u 2018. godini.

	5. Pod čišćenjem javnih površina, u smislu odredaba Zakona o komunalnom gospodarstvu i Odluke o komunalnom redu (Službeni glasnik Grada Zagreba 3/14, 16/14, 22/14, 25/15 i 6/17), podrazumijeva se čišćenje cesta, trgova, javnih prolaza, javnih stuba, mostova, podvožnjaka, nadvožnjaka, pothodnika, parkirališta, pločnika, stajališta javnoga gradskog prijevoza i sličnih površina.
	Čišćenje javnih prometnih površina obuhvaća metenje (ručno i strojno) i pranje (ručno i strojno), ovisno o vrsti i količini otpada koji je raznovrsnog podrijetla (stupnju onečišćenja) na javnim prometnim površinama. Ručno čišćenje obavljaju čistači ulica, a obuhvaća čišćenje javnih prometnih površina metlom i lopatom, pražnjenje košarica za otpatke, uklanjanje trave i lišća, posipavanje solju i čišćenje snijega u zimskim uvjetima, te uklanjanje sipine nakon obavljene zimske službe.
	Ovaj program obuhvaća poslove ručnog čišćenja ukupno 518.840 m² javnih površina, čišćenja 495.488 m² velikom čistilicom i pranja 528.601 m² autocisternom te druge poslove čišćenja i pranja na području Gradske četvrti u 2018. godini, osim poslova obuhvaćenih planovima malih komunalnih akcija mjesnih odbora.
	
	6. Održavanje javnih površina podrazumijeva održavanje gradskih parkova i ostalih ozelenjenih površina, pod kojim se podrazumijevaju svi radovi njege krajobraza radi održavanja optimalnog rasta i razvoja u urbanim uvjetima poput radova čišćenja, košnje travnjaka, sakupljanja biorazgradivog i ostalog otpada, djelomične i potpune obnove devastiranih travnjaka, njege drveća u drvoredima, na pojedinačnim stablima i na skupinama stabala, njege ukrasnog grmlja (pojedinačnog, u sklopu, podrasta i živice), uspostave i njege sezonskih i trajnih cvjetnjaka, održavanje popločenih i sipinjenih površina, ispitivanje sigurnosti i funkcionalnosti i održavanje opreme na dječjim igralištima, fitosanitetska zaštita, zbrinjavanje biorazgradivog otpada i proizvodnja komposta i biljnog materijala za potrebe održavanja, deponiranje sakupljenog otpada, zaštita uređenih javnih ozelenjenih površina kao i održavanje elemenata zaštite, hitne intervencije na bilju uzrokovane prometnim ili vremenskim nepogodama i ostali stručni poslovi potrebni za održavanje parkovnih i ostalih uređenih zelenih površina.
	Ovaj program obuhvaća sve poslove održavanja ukupno 205.537 m² javnih površina na području Gradske četvrti u 2018. godini, osim poslova obuhvaćenih planovima malih komunalnih akcija mjesnih odbora.

	7. Održavanje nerazvrstanih cesta u ovom programu podrazumijeva redovno održavanje nerazvrstanih cesta, i to:
	7.1. redovno ljetno održavanje, koje obuhvaća skup mjera kojima se otklanjaju nedostaci, zamjenjuju i obnavljaju dotrajali elementi i osigurava tehnička ispravnost nerazvrstanih cesta i cestovnih objekata za sigurno odvijanje prometa na njima. U sklopu redovnog ljetnog održavanja obavlja se ophodnja nerazvrstanih cesta, asfaltiranjem se otklanjaju ulegnuća i udarne jame, održava se semaforski sustav, obnavlja se horizontalna i vertikalna signalizacija, čiste se otvoreni jarci uz ceste, dosipavaju se makadamski putovi i slično.
	7.2. redovno održavanje u zimskim uvjetima, kojim se osigurava prohodnost cesta i odvijanje prometa po njima u vrijeme padanja snijega i stvaranja poledice. Radovi redovnog održavanja u zimskim uvjetima uključuju uređenje i održavanje baza zimske službe, pripravnost ekipa, rad ekipa, nabavu posipnih materijala, detaljno čišćenje i odvoz snijega i ostale radove (sustav za rano otkrivanje i dojavu poledice, obilježavanje koljem, izrada mješavine i rasoline, mobilne, radio i telefonske veze i rad nadzornog centra za praćenje izvršenja zadataka).
	7.3 asfalterski program, koji  obuhvaća uklanjanje dotrajalog asfaltnog zastora kolnika na nerazvrstanim cestama, prilagođavanje po visini poklopaca komunalnih instalacija i sanaciju podloge na pojedinim slabim mjestima ako se uoče nakon uklanjanja asfalta i presvlačenje novim asfaltom u punoj širini kolnika. Asfalterskim programom se produžuje eksploatacijski vijek prometnica u prosjeku za deset godina i omogućava viša razina uslužnosti korisnicima, a primjenjuje se na nerazvrstanim cestama gdje je kolnička konstrukcija (podloga) u relativno dobrom stanju dok se na površini asfalta nalazi veći broj oštećenja kao što su mrežaste pukotine i prijekopi.
	Ovaj program obuhvaća sve poslove redovnog održavanja ukupno 622.561 m² nerazvrstanih cesta na području Gradske četvrti u 2018. godini, uključujući održavanje semaforskih uređaja na ukupno 28 lokacija, osim poslova obuhvaćenih planovima malih komunalnih akcija mjesnih odbora.

	8. Gradska četvrt izvršavat će obveze održavanja komunalnih objekata i uređaja u stanju funkcionalne sposobnosti, sukladno ostvarenim prihodima za financiranje održavanja komunalne infrastrukture.

	9. Upravna tijela Grada Zagreba, u nadležnosti kojih su djelatnosti komunalnog gospodarstva i prometa, sudjelovat će u provedbi ovog programa radi osiguravanja kvalitetnog obavljanja poslova održavanja komunalne infrastrukture i osiguravanja obavljanja komunalnih djelatnosti na načelima održivog razvoja i osiguranja javnosti rada.

	10. Sredstva za provedbu ovog programa osiguravat će Gradski ured za mjesnu samoupravu za namjene određene Proračunom Grada Zagreba za 2018. i ovim programom, a prema načelima štednje i racionalnog korištenja sredstava.


Ad.4. Prijedlog prigodnog ukrašavanja za božićno i novogodišnje uređenje Grada Zagreb

Predsjednik čita prijedloge lokacija za postavu božićnih drvca koje su dali mjesni odbori te otvara raspravu.

U raspravi sudjelovali: Maja Čižić, Siniša Ružić, Tomislav Kolačny, Branko Matun, Tomislav Matošin, Miroslav Šurbek, Vlado Crkvenac i Josip Jelić.
Predsjednik u 15,50 sati daje stanku u trajanju od 5 minuta.
U 15,55 sati nastavak sjednice.

Predsjednik čita prijedlog Zaključka prigodnog ukrašavanja za božićno i novogodišnje uređenje Grada Zagreb te ga daje na glasovanje.

Sa 8 glasova ZA, 5 PROTIV i 2 SUZDRŽANA usvojen slijedeći


               Z A K LJ U Č A K

             o prigodnom ukrašavanju za božićno i novogodišnje uređenje Grada  Zagreba 2018./2019.  

Vijeće na temelju Zaključaka Vijeća mjesnih odbora sa područja Gradske četvrti
  Črnomerec predlaže slijedeće lokacije za prigodno ukrašavanje za božićno i 
   novogodišnje uređenje Grada  Zagreba 2018./2019.:

1. Trg dr. Franje Tuđmana – VMO „Ban Keglević“
1. Kustošijanska ulica ( rotor, okititi postojeće borove) - VMO Gornja Kustošija
1. Trg Siječanjskih žrtava 1945. (od jarbola prema jugu jugozapadu gdje je predviđeno postavljanje bora i postoji priključak za rasvjetu) i Terminal Črnomerec – VMO Kustošija centar
1. Mikulići - Talani 2 i Lukšić kod kbr. 35 (autobusno stajalište) VMO Medvedgrad
1. postavljanje prigodnih lampica u Ilici (nastavak od Britanskog trga do okretišta Črnomerec)  



	Ad.5. Prijedlog za izmjenu i dopunu GUP-a k.č. 2309, k.o. Mikulići

Predsjednik obrazlaže traženo te otvara raspravu.
U raspravi sudjelovali: Tomislav Kolačny, Tomislav Matošin, Vanja Mojzeš i Josip Jelić.
Predsjednik predlaže da se donošenje zaključka odgodi za iduću sjednicu.






	Ad.6. Kustošijanska 223- premještanje autobusne stanice

Predsjednik konstatira da se Odbor za male komunalne aktivnosti nije sastao, te otvara raspravu.
U raspravi sudjelovali: Maja Čižić, Vanja Mojzeš, Miroslav Šurbek, Tomislav Kolačny i Josip Jelić.
Predsjednik daje prijedlog Zaključka na glasovanje.
S 14 glasova ZA i 1 PROTIV usvojen slijedeći


               Z A K LJ U Č A K
             o premještanju autobusnog stajališta u Kustošijanskoj ulici 223 

1. Vijeće je raspravljalo  o premještanju autobusnog stajališta u Kustošijanskoj ulici kbr. 223 na lokaciju Kustošijanska ulica kbr. 227 .
 
2. Vijeće traži da Odbor za komunalne aktivnosti  obilaskom lokacije za sljedeći sjednicu dostavi prijedlog zaključka. 



Ad.7. Vrhovec 88 – postava mjerača brzine

Predsjednik obrazlaže traženo te daje prijedlog zaključka na glasovanje
Jednoglasno usvojen slijedeći

Z A K LJ U Č A K
      o vraćanju uređaja za mjerenje brzine na lokaciju Vrhovec 88 

1.  Vijeće je raspravljalo o otuđenom uređaju za mjerenje brzine sa lokacije Vrhovec   
 88.
2.   Vijeće traži da se navedeni uređaj za mjerenje brzine vrati na lokaciju Vrhovec 88 
 ali da se ne pokreće kaznena prijava obzirom da je počinitelj gospođa u 
 devedesetim godinama. Predstavnici Vijeća razgovarati će s gospođom i 
 obrazložiti postavljanje uređaja na navedenoj lokaciji. 
3. Ovaj Zaključak dostaviti će se  Ministarstvu unutarnjih poslova, Policijskoj upravi zagrebačkoj, II policijskoj postaji na daljnje postupanje. 
  

Ad. 8. Prijedlog Zaključka o javnom interesu za izgradnju objekata javne i društvene namjene na novoformiranoj čestici z.k.č. 5306/1 k.o. Grad Zagreb

Predsjednik podržava Zaključak VMO „Bartol Kašić“ te otvara raspravu.
U raspravi sudjelovali. Tomislav Kolačny, Vanja Mojzeš i Josip Jelić

Predsjednik daje prijedlog Zaključka na glasovanje.
Maja Čižić napušta sjednicu

S 13 glasova ZA i 1 SUZDRŽANIM usvojen slijedeći


               Z A K LJ U Č A K
             o javnom interesu za izgradnju objekata javne i društvene namjene na novoformiranoj čestici z.k.č. 5306/1 k.o. Grad Zagreb


1. Vijeće je razmotrilo Zaključak o očitovanju, o javnom interesu za izgradnju objekata javne i društvene namjene na dijelu k. č. 3204/1 te dijelove z.k.č. 5306/1 i 5306/2 k.o. Grad Zagreb odnosno novoformiranoj čestici z.k.č. 5306/1 k.o. Grad Zagreb. 

2. Vijeće podržava Zaključak Vijeća Mjesnog odbora „Bartol Kašić“ kojim se traži da se na navedenoj čestici osigura prostor po prioritetima za rad:

	1.  Dječjeg vrtića „Petar Pan“ za najmanje 5 vrtićkih grupa 
2.   Prostor za rad Vijeća Mjesnog odbora „Bartol Kašić“ površine od 136 m2.

3. Ovaj Zaključak dostaviti će se Gradskom uredu za imovinsko pravne poslove i imovinu Grada na daljnje postupanje. 
  

Ad.9. Informacije, pitanja i prijedlozi
· Korištenje sredstava s pozicije „Ostali nespomenuti rashodi poslovanja“

Predsjednik kaže da su svi vijećnici dobili dopis Gradskog ureda za mjesnu samoupravu u kojem se obrazlaže na koji način se koriste sredstva s pozicije „Ostali nespomenuti rashodi poslovanja“.
Također kaže da sve inicijative vezane uz prometno redarstvo vijećnici mogu dostaviti na službeni e-mail.
Tomislav Kolačny pita zašto su prometni redari na parkirane aute na lokaciji Gradiščanska- mala Ilica stavljali  kazne umjesto upozorenja.
Predsjednik kaže da smo dobili inicijativu od VMO „Bartol Kašić“ za uređenje prostora između Ilice, male Ilice, Prilaza baruna Filipovića i Vukovićeve. Radi se o nelegalno izgrađenim garažama koje bi trebalo porušiti i cijeli prostor sveobuhvatno urediti na način da se izgradi dječje igralište, uredi park, natkriveno parkiralište.
Terezija Bačun napominje da tamo ima i legaliziranih garaža.
Tomislav Kolačny je za uređenje tog prostora, ali nije za izgradnju parkinga jer bi to služilo zaposlenicima Zagrebačke pivovare.
Predsjednik kaže da se mogu Planom malih komunalnih aktivnosti izdvojiti sredstva za izradu idejnog rješenja uređenja tog prostora. 
Odgovara g. Tomislavu Domesu, a vezano uz uređenje Zaprešičke ulice, te kaže da će se u prvoj fazi postaviti ograda, a  nakon toga će se na početku i kraju postaviti stupići.
Maja Čižić pita kada će se ukloniti stupići u Ilici ispred Zagrebačke pivovare.
Predsjednik kaže da je poslan dopis za hitno uklanjanje tih stupića.
Tomislav Matošin kaže da je od Gradske skupštine dobio obavijest da je osnovan Savjet za zdravlje koji čini 40-tak članova između ostalog i članove Vijeća svih Gradskih četvrti.
Budući je ispred naše Gradske četvrti stavljena potpredsjednica Vijeća gđa. Ljiljana Peršinec, pita, kojim se kriterijima vodilo prilikom odabira obzirom da vijećnici nisu dobili nikakvu obavijest o tome niti su glasali o tome. Također pita da li se za tu funkciju dobiva naknada, te da li postoji još koji savjet o kojem bi vijećnici trebali nešto znati.
Predsjednik kaže da će se o tome očitovati na idućoj sjednici.
Siniša Ružić pita što je s Radnim tijelima i da li postoji opravdani razlog zašto se čeka s preraspodjelom vijećnika unutar radnih tijela.
Predsjednik kaže da su Radna tijela raspoređena prema zahtjevu većine vijećnika.
Tomislav Kolačny smatra da to treba raspraviti jer nije korektno stavljati ljude u neki odbor bez njihovog znanja.
Predsjednik kaže da je prijedlog vijećnika za radne odbore bio prihvaćen većinom vijećnika te da svatko ima pravo ne raditi unutar odbora.
Branko Matun smatra da se to trebalo korektnije riješiti, ako se određeni broj odbora dao oporbi onda je oporba trebala sama odlučiti koji članovi bi bili u tima radnim tijelima.
Tomislav Matošin pita da li oni kao oporba mogu pripremiti svoj prijedlog za iduću sjednicu.
Tomislav Kolačny kaže da su vijećnici oporbe dali svoj prijedlog, ali se čeka već tri mjeseca da se o njemu raspravlja.
Predsjednik kaže da to nije bio prioritet.
Siniša Ružić kaže da misli da su vijećnici  sa svojim prijedlozima dosta konstruktivni i da izlaze u susret svim pozitivnim inicijativama u korist naše Gradske četvrti, te napominje da bi bilo dobro da se na drugi način uvažava njihovo prisustvo, njihov rad i njihov značaj. Način na koji će se većinom glasova donositi odluke koje će na neki način vijećnike oporbe tretirati kao ne postojeće misli da nije dobar.  To se može promijenit, te moli da ih se uvažava, a ovaj način smatra nepristojnim.
Predsjednik se zahvaljuje i kaže da je gosp. Ružić novi u politici, da su neki vijećnici već četvrti ili pet mandat u vijeću, te da imaju iskustva u različitim momentima i situacijama.

Obzirom da se više nitko ne javlja za riječ, predsjednik zatvara sjednicu.
Sjednica završila u 16,50 sati.
Zapisnik vodila:
Natalija Vidak


KLASA:   026-02/18-01/95
URBROJ: 251-06-11-03-18-2						
Zagreb,     29. siječnja 2018. 


								
								      Predsjednik Vijeća 

